Diari Oficial de la Generalitat Valenciana


Sumari del DOGV 3652, del 24-12-1999 (1999/10468)

Informació pública de la convocatòria d’oposició lliure per a cobrir una plaça de tècnic superior (Organització i Qualitat).
----------------------------------------------------------------------------------------------------------------------------

### Dades del document

Número de DOGV
:   3652

Data del DOGV
:   24-12-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/10181


Data del document
:   27-07-1999

Organisme emissor
:   Ajuntament d'Elx

Tipus de document
:   Convocatòria

Descriptors 

:   * Elx
    * administració local
    * concurs administratiu

Informació pública de la convocatòria d'oposició lliure per a cobrir una plaça de tècnic superior (Organització i Qualitat). [1999/X10211]
  
En compliment de Resolució de l'Alcaldia adoptada l'11 de juny de 1999, es publica la convocatòria de l'oposició lliure per tal de cobrir amb personal funcionari de carrera una plaça de Tècnic Superior (Organització i Qualitat), segons les bases següents:
  
Base primera. Objecte de la convocatòria
  
És objecte de la present convocatòria la provisió en propietat, mitjançant el sistema selectiu d'oposició lliure, d'una plaça de Tècnic Superior (Organització i Qualitat) pertanyent a l'Oferta d'Ocupació Pública corresponent a l'any 1999, enquadrada en l'escala d'Administració especial, subescala B, Serveis especials, classe C, Comeses especials, dotada amb el sou corresponent al grup A, dues pagues extraordinàries, triennis i altres emoluments que pertoquen segons la legislació vigent i els acords municipals.
  
1.1. Publicitat de la convocatòria.
  
La convocatòria serà anunciada al Butlletí Oficial de la Província i al Diari Oficial de la Generalitat Valenciana. Es farà pública al tauler d'edictes de la Corporació i se n'inserirà un extracte al Boletín Oficial del Estado.
  
Base segona. Condicions dels aspirants
  
Per a prendre part en l'oposició caldrà:
  
2.1. Condicions generals.
  
2.1.1. Tenir la nacionalitat espanyola o la d'algun dels restants Estats membres de la Unió Europea, o d'aquells Estats als quals els siga d'aplicació la lliure circulació de treballadors, en els termes previstos en la Llei estatal que regule aquesta matèria.
  
2.1.2. Tenir complits 18 anys d'edat.
  
2.1.3. Tenir el títol universitari de grau superior, o complir les condicions requerides per a obtenir-lo a la data en què acabe el termini de presentació d'instàncies.
  
2.1.4. Tenir la capacitat física i psíquica suficient per al normal exercici de la funció.
  
2.1.5. No trobar-se inhabilitat penalment per a l'exercici de funcions públiques.
  
2.1.6. No haver estat separat, mitjançant expedient disciplinari, del servei de cap de les Administracions públiques.
  
2.2. Equivalència de títols.
  
Pertoca a l'autoritat acadèmica competent declarar l'equivalència de títols. Els títols estrangers hauran de trobar-se degudament revalidats a la data d'acabament del termini de presentació d'instàncies.
  
2.3. Nacionals de països comunitaris.
  
Quant als nacionals d'altres països de la Unió Europea, hom aplicarà el que estableixen l'article 48.4 del Tractat CE i les disposicions que el desenvolupen, i el que disposa la Llei 17/1993, de 23 de desembre.
  
Base tercera. Instàncies
  
3.1. Presentació d'instàncies.
  
Les instàncies en què hom sol·licita prendre part en l'oposició hauran de ser adreçades al president de la Corporació. Caldrà presentar-les al Registre General d'aquesta durant el termini de vint dies naturals comptadors a partir de l'endemà de la publicació de l'extracte de la convocatòria al Boletín Oficial del Estado.
  
Els opositors manifestaran en la instància que reuneixen tots i cascuns del requisits que s'exigeixen en la base segona, referits a la data en què finalitza el termini de presentació d'instàncies.
  
Les instàncies podran ser presentades també en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
3.2. Minusvàlids.
  
Els aspirants amb minusvalideses hauran de fer constar tal extrem en llur sol·licitud en què expressaran la classe de discapacitat que els afecta.
  
3.3 Taxes per drets d'examen.
  
En el moment de presentar la sol·licitud caldrà adjuntar-li el resguard d'haver ingressat al tresor municipal la quantitat de 2.500 pessetes en concepte de taxes per drets d'examen.
  
Aquestes taxes es faran efectives, directament o mitjançant transferència, al compte denominat «Taxa inscripció proves selecció» de la Caixa d'Estalvis del Mediterrani situada a la plaça de Baix, núm. 11, de què és titular l'Ajuntament d'Elx i que té el codi d'identificació següent: 2090 0006 14 3319431926.
  
Caldrà especificar en el document d'ingrés a quina prova selectiva correspon. L'impagament dels drets d'examen, el fet de no aportar el justificant de l'ingrés o de no especificar a quina prova selectiva correspon implicarà l'exclusió de l'aspirant en la resolució per la qual s'aprova la relació d'aspirants admesos i exclosos.
  
3.4 Exempció de la taxa
  
Per tal d'obtenir dret a tal exempció, caldrà aportar, amb la instància, certificació expedida per l'organisme competent en la matèria (actualment l'Institut Nacional d'Ocupació) en què es dirà que l'interessat es troba en situació de desocupació durant un termini continuat de temps superior a un any i que no percep cap subsidi ni prestació per desocupació. Si no pogués aportar-se tal certificació en el moment de presentar la instància, s'ingressarà la taxa. L'interessat podrà sol·licitar-ne la devolució durant els deu dies següents a l'acabament del termini d'admissió de sol·licitud, mitjançant instància a què acompanyarà llavors la citada certificació.
  
El fet de no presentar la citada certificació, sense haver ingressat la taxa, implicarà la denegació de l'exempció a través de l'exclusió de l'interessat en la relació d'aspirants a què es refereix la base quarta.
  
Base quarta. Admissió d'aspirants
  
4.1. Relació d'aspirants.
  
Finalitzat el termini reglamentari de presentació de sol·licituds, la Presidència de la Corporació farà pública la llista provisional d'aspirants admesos i exclosos al Butlletí Oficial de la Província i al tauler d'edictes de la Secció de Personal. Es concedirà un termini de deu dies hàbils per corregir el defecte que haja motivat l'exclusió o per realitzar les al·legacions que es consideren oportunes, que seran tingudes en compte en la resolució per la qual s'aprove la llista definitiva, que es farà pública en la forma assenyalada.
  
4.2. Seran causes d'exclusió, ultra les ja assenyalades:
  
- No reunir cap dels requisits a què es refereix la base segona.
  
- L'omissió de la firma en la sol·licitud.
  
- L'omissió en la sol·licitud del número de DNI.
  
Base cinquena. Tribunal qualificador
  
La seua composició serà fonamentalment tècnica. Els seus vocals hauran de tenir titulació o especialització iguals o superiors a les exigides per a l'accés a les places convocades. Estarà constituït de la forma següent:
  
5.1. Composició.
  
President:
  
- El de la corporació o membre d'aquesta que delegue.
  
Vocals:
  
- Un representant de l'administració del Consell de la Comunitat Valenciana.
  
- Un regidor del Partit Popular.
  
- El director d'Organització i Recursos Humans.
  
- La cap de Secció de Personal
  
- Un tècnic especialista en Organització i Qualitat.
  
- Un tècnic de la Secció de Personal.
  
- Un funcionari de carrera, a proposta de la representació sindical.
  
Secretari:
  
- El de la corporació o funcionari que delegue.
  
5.2. Suplents.
  
El Tribunal quedarà integrat pels suplents respectius, els quals, simultàniament amb els titulars, hauran de ser designats per al secretari i les vocalies d'aquest no delegables.
  
5.3. Designació i publicitat.
  
La designació dels membres del tribunal i dels seus assessors es farà pública al Butlletí Oficial de la Província i al tauler d'edictes de la Secció de Personal. La publicació de la seua composició nominal es verificarà almenys quinze dies ans del començament de la celebració de les proves.
  
5.4. Constitució i actuació.
  
El Tribunal no podrà constituir-se ni actuar sense l'assistència de més de la meitat dels seus membres, titulars o suplents, indistintament.
  
5.5. Assessors tècnics.
  
Quan la naturalesa de les proves així ho requeresca, podran designar-se assessors especialistes que col·laboraran amb el tribunal exercint llur respectiva especialitat tècnica.
  
5.6. Abstencions i recusacions.
  
Hauran d'abstenir-se de formar part dels òrgans de selecció de personal, cosa que caldrà notificar a l'Alcaldia:
  
- Els qui en els cinc anys anteriors a la publicació de la convocatòria haguessen realitzat treballs de preparació d'aspirants a proves selectives d'accés a l'administració pública.
  
- Els qui es troben inclosos en algun dels supòsits a què es refereix l'article 28.2 de la Llei 30/1992. Així mateix, els aspirants podran recusar-los en la forma prevista a l'article 21 de la citada llei.
  
5.7. De l'absència del president. Si un cop constituït el Tribunal i iniciada la sessió se n'absentés el president, aquest haurà de designar entre els vocals concurrents el qui el substituirà durant la seua absència, que podrà ser, en primer lloc, un regidor ?si n'hi hagués- i, si no, el vocal de major edat.
  
5.8. Actes.
  
De cada sessió el secretari n'estendrà una acta on farà constar les qualificacions dels exercicis i també les incidències i les votacions que s'hi produiran. Les actes, numerades i rubricades, constituiran l'expedient que reflectirà el procés selectiu dut a terme.
  
Base sisena. Inici i desenvolupament de les proves
  
6.1. Actuació dels aspirants.
  
L'ordre d'actuació dels aspirants, segons sorteig efectuat a tal fi, per als exercicis que no puguen ser realitzats conjuntament, s'iniciarà per aquells aspirants el primer cognom dels quals comença per la lletra Q.
  
Els aspirants acudiran a les proves proveïts del DNI perquè, en qualsevol moment de la realització de l'exercici, puga ser comprovada llur identitat. Els aspirants quedaran decaiguts en llur dret a prendre part en les proves si es presenten als llocs de celebració quan ja s'hagen iniciat aquelles o per la inassistència a aquestes, tot i que això es dega a causes justificades. Tractant-se de proves de caràcter individual i successiu, el Tribunal podrà apreciar les causes al·legades i admetre l'aspirant, sempre i quan aquestes proves no hagen finalitzat i l'admissió no menyscabe el principi d'igualtat.
  
6.2. Dates d'examen. Quinze dies ans de començar els exercicis es faran públics al Butlletí Oficial de la Província el dia, l'hora i el local en què hauran de celebrar-se. Al final de cada exercici el Tribunal farà saber als opositors el lloc i el moment d'iniciació del següent amb, si més no, dotze hores d'antelació a l'inici d'aquest, si es tracta del mateix exercici, o de vint-i-quatre hores si es tracta d'un nou exercici.
  
Entre l'acabament d'un exercici i l'inici del successiu no podrà transcórrer un període inferior a setanta-dues hores ni superior a quaranta-cinc dies naturals.
  
Podran ser modificats aquests terminis, estant-hi d'acord el Tribunal, si la totalitat dels aspirants concurrents presta per escrit el seu consentiment.
  
Base setena. Exercicis de l'oposició
  
7.1. Caràcter i contingut dels exercicis
  
Els exercicis de l'oposició seran els següents, amb el caràcter i contingut que s'assenyala:
  
7.1.1. Primer. Teòric, obligatori, eliminatori i qualificable de 0 a 10 punts.
  
Resolució d'un qüestionari de 200 preguntes amb 4 opcions de resposta cascuna d'elles, de les quals només una serà vàlida, sobre el contingut del conjunt del temari de l'annex I i sobre les funcions del lloc (annex II), de dificultat adequada a la categoria del lloc.
  
Seran penalitzades les respostes errònies.
  
7.1.2. Segon. Obligatori, eliminatori i qualificable de 0 a 10 punts.
  
Desenvolupar per escrit 3 temes triats a l'atzar dels compresos en el temari de l'annex I de la convocatòria, un de la part de matèria comuna i els altres dos restants de la part de matèria específica. Temps màxim: 3 hores.
  
7.1.3. Tercer. Obligatori, eliminatori i qualificable de 0 a 10 punts.
  
Realització d'un o més supòsits pràctics relacionats amb les funcions pròpies del lloc de treball, Annex II de la convocatòria.
  
7.1.4. Quart. Pràctic, obligatori, no eliminatori i qualificable de 0 a 3 punts.
  
Realització d'un o més supòsits pràctics relatius a aplicacions informàtiques del paquet Office de Microsoft, a nivell d'usuari, durant el temps que estipule el Tribunal.
  
7.1.5. Cinquè. Valencià, obligatori però no eliminatori i qualificable de 0 a 1 punt.
  
Demostrar coneixements orals de valencià, de nivell elemental.
  
7.2 Minusvalideses
  
Als aspirants amb minusvalideses que ho sol·liciten en la instància per la qual demanen prendre part en la convocatòria, el Tribunal els facilitarà les adaptacions possibles de temps i de mitjans per a la realització de les proves. A tal efecte, també hi assenyalaran el tipus d'adaptacions que necessiten, les quals, en cap moment, no menyscabaran els nivells de coneixement exigibles per a superar les proves ni les condicions d'igualtat amb la resta dels aspirants.
  
7.3. Anonimat
  
En la realització dels exercicis escrits, sempre que siga possible, caldrà garantir l'anonimat dels aspirants.
  
Base huitena. Qualificació de les proves selectives
  
8.1. Qualificació.
  
Els membres del Tribunal qualificaran els exercicis eliminatoris amb puntuació de 0 a 10 punts. Seran eliminats els aspirants que no assolesquen un mínim de 5 punts en cascun d'ells.
  
El quart exercici és obligatori però no eliminatori, qualificable de 0 a 3 punts. El cinquè exercici és obligatori, no eliminatori i qualificable de 0 a 1 punt.
  
Les qualificacions seran adoptades sumant les atorgades pels distints membres del Tribunal i dividint el total pel nombre d'assistents d'aquell. Hom hi negligirà les dues puntuacions extremes ?la major i la menor- de les concedides o, si escau, una de les que apareguen repetides com a tals i això quan disten de més de dos punts de la més propera.
  
8.2. Publicitat.
  
Les qualificacions de cada exercici es faran públiques al tauler d'edictes de la Secció de Personal el mateix dia en què siguen acordades.
  
8.3. Qualificació definitiva.
  
L'ordre de qualificació definitiva serà el resultant de la suma total de punts obtinguts en les proves realitzades.
  
8.4. Igualtat en la qualificació.
  
En cas d'empat hom acudirà per dirimir-lo a la major puntuació assolida en cascun dels exercicis, cosa que s'aplicarà successivament en l'ordre en què hagen estat realitzats. En un altre cas es decidirà mitjançant un sorteig.
  
Base novena. Relació d'aprovats presentació de documents i nomenament
  
9.1. Relació definitiva d'aspirants aprovats.
  
Resoltes les possibles al·legacions i correccions, si n'hi hagués, el tribunal dictarà resolució i fixarà la relació definitiva d'aspirants aprovats per ordre de puntuació. Aquests no podran ultrapassar el nombre de places convocades. El tribunal elevarà la citada relació a la Presidència de la Corporació perquè formule la corresponent proposta de nomenament. Remetrà alhora a aquesta autoritat l'acta de l'última sessió on hauran de figurar, per ordre de qualificació, tots els opositors que, havent superat totes les proves, ultrapassen el nombre de places convocades.
  
9.2. Presentació de documents.
  
Els opositors proposats presentaran a la Secció de Personal d'aquest ajuntament, durant el termini de vint dies naturals comptadors a partir de la publicació de la llista d'aprovats, els documents acreditatius de reunir les condicions que per tal de prendre part en les proves s'exigeixen en la base segona, que són:
  
9.2.1. Fotocòpia del document nacional d'identitat acompanyada de l'original per a la seua compulsa.
  
9.2.2. Còpia autenticada (o fotocòpia que caldrà presentar acompanyada de l'original per a la seua compulsa) del títol universitari de grau superior. Si aquests documents s'expedeixen després de la data en què finalitza el termini de presentació d'instància, caldrà justificar el moment en què conclogueren els estudis.
  
9.2.3. Certificat acreditatiu de no patir cap malaltia ni defecte físic ni psíquic que impedesca el normal exercici de la funció, que serà expedit pel Gabinet Mèdic d'Empresa. Aquest sotmetrà l'aspirant a totes les proves de determinació que considere convenients.
  
9.2.4. Certificat de no trobar-se inhabilitat penalment per a l'exercici de funcions públiques.
  
9.2.5. Declaració jurada de no haver estat separat, mitjançant expedient disciplinari, de qualsevol Administració o ocupació pública.
  
Així mateix, presentaran declaració de compatibilitat i de no percepció d'havers passius.
  
9.3. Exempcions.
  
Els opositors que tenen la condició de funcionaris públics estaran exempts de justificar documentalment les condicions i els requisits ja demostrats quan obtingueren llur anterior nomenament. Hauran de presentar certificació del Ministeri, Corporació local o organisme de què depenguen, on acreditaran llur condició i totes les circumstàncies que consten en l'expedient personal.
  
9.4. Nacionals de països comunitaris.
  
Els aspirants d'altres països comunitaris aportaran, ultra això, els requisits a què es refereix la Llei 17/1993, de 23 de desembre, d'Accés a determinats sectors de la Funció pública dels nacionals de la resta d'Estats membres de la Unió Europea, o qualssevol altres que en dret els siguen exigibles.
  
9.5. Pèrdua del dret al nomenament.
  
Si durant el termini assenyalat, llevat de causes de força major, els aspirants no presentaren la documentació o presentant-la no reuniren els requisits exigibles o incorregueren en falsedat, no podran ser contractats. Quedarien anul·lades totes les actuacions, sense perjuí de la responsabilitat en què pogueren haver incorregut per falsedat en la instància. Quedaran vacants les places que per aquestes causes no siguen ocupades.
  
9.6. Presa de possessió.
  
Un cop aprovada la proposta per l'alcaldia, els opositors nomenats hauran de prendre possessió durant el termini de trenta dies hàbils, comptador a partir de l'endemà de la notificació del nomenament. Si no prenen possessió durant el termini assenyalat sense causa justificada, quedaran en situació de cessants i l'Alcaldia podrà llavors nomenar els opositors que, havent superat totes les proves, caben en el nombre de places convocades, prèvia presentació de la documentació preceptiva. Aleshores es considerarà feta la proposta de nomenament pel tribunal qualificador en favor d'aquests.
  
9.7. Jurament o promesa.
  
En l'acte de presa de possessió, el funcionari nomenat haurà de prestar jurament o promesa, segons la fórmula prevista a l'article 31.c del Decret Legislatiu de 20 de març de 1990, del Consell de la Generalitat Valenciana, i al Reial Decret 707/1979, de 5 d'abril (BOE de 06.04.1979).
  
Base deu. Incidències
  
El tribunal queda facultat per a resoldre els dubtes que es presenten i per a prendre els acords necessaris per al bon ordre de l'oposició en tot allò no previst en aquestes bases.
  
Base onze. Facultat de l'alcaldia
  
El alcalde, degudament facultat a tal efecte, adoptarà les resolucions pertinents pel que fa a l'admissió d'aspirants, publicació d'anuncis i altres tràmits que escaiguen.
  
Base dotze. Impugnació de la convocatòria
  
La convocatòria, les seues bases i tots els actes administratius que se'n deriven i es deriven de les actuacions del tribunal podran ser impugnats pels interessats en els casos i en la forma previstos en la Llei 30/1992, de 26 de novembre, de Règim Jurídic de les Administracions Públiques i del Procediment administratiu comú (modificada per la Llei 4/1999, de 13 de gener).
  
Base tretze. Legislació aplicable
  
En tot allò no previst en les presents bases, hom aplicarà el que disposen: la Llei 30/1984, de 2 d'agost, de Mesures per a la Reforma de la Funció Pública, modificada per la Llei 23/1988, de 28 de juliol; el Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'administració de l'Estat; el Reial Decret 896/1991, de 7 de juny, pel qual s'estableixen les regles bàsiques i els programes mínims a què ha d'ajustar-se el procediment de selecció del personal de les Administracions locals; i el Decret 33/1999, de 9 de març, del Govern Valencià.
  
Annex I
  
Programa de temes de l'oposició per a cobrir en propietat una plaça de Tècnic Superior (Organització i Qualitat)
  
Grup I. Matèries comunes
  
Tema 1. L'Estat. Concepte. Elements. Formes d'Estat.
  
Tema 2. La Constitució espanyola de 1978. Principis generals.
  
Tema 3. La Corona. El Poder legislatiu.
  
Tema 4. El Govern. Administració de l'Estat.
  
Tema 5. Organització territorial de l'Estat. Els estatuts d'autonomia i llur significat. Especial referència a l'Estatut d'Autonomia de la Comunitat Valenciana.
  
Tema 6. El Poder judicial.
  
Tema 7. L'acte administratiu. Concepte. Elements de l'acte administratiu.
  
Tema 8. Principis generals del procediment administratiu. Normes reguladores. Fases. Dimensió temporal del procediment administratiu. Dies i hores hàbils; còmput de terminis. Recepció i registre de documents.
  
Tema 9. Fases del procediment administratiu general. Comunicacions i notificacions. El silenci administratiu.
  
Tema 10. La teoria de la invalidesa de l'acte administratiu: actes nuls i anul·lables.
  
Tema 11. Sotmetiment de l'administració a la Llei i al Dret. Fonts del Dret públic. La Llei i les seues classes.
  
Tema 12. La responsabilitat de l'administració pública.
  
Tema 13. La Funció pública local i la seua organització.
  
Tema 14. Drets i deures del funcionaris públics locals. Incompatibilitats. Règim disciplinari. Seguretat Social.
  
Tema 15. Règim local espanyol. Principis constitucionals.
  
Tema 16. El municipi. Organització municipal. Competències.
  
Tema 17. Funcionament dels òrgans col·legiats locals. Convocatòria i ordre del dia. Requisits de constitució. Votacions. Actes i certificats d'acords.
  
Tema 18. Hisendes locals: classificació dels ingressos. Ordenances fiscals.
  
Grup II. Matèries específiques
  
Tema 1. Infrastructura comuna per a la qualitat i la seguretat industrial: organismes de normalització. Entitats d'acreditació.
  
Tema 2. Infrastructura acreditable per a la qualitat. Entitats de certificació a Espanya.
  
Tema 3. La qualitat a l'administració pública valenciana: Pla estratègic de modernització de l'administració pública.
  
Tema 4. Política de gestió de la qualitat a la Comunitat Valenciana. Infraestructura de la qualitat a la Comunitat Valenciana. Pla de qualitat de l'IMPIVA.
  
Tema 5. Gestió de la qualitat i política de màrqueting en les empreses de la Comunitat Valenciana.
  
Tema 6. Els límits jurídics de l'activitat econòmica de les entitats locals.
  
Tema 7. Les Administracions públiques i llurs relacions. Principis de les relacions entre les Administracions públiques. Òrgans de les Administracions públiques.
  
Tema 8. L'activitat econòmica domèstica de les entitats locals. Formes de gestió de serveis i activitats econòmiques locals.
  
Tema 9. Activitats de les Administracions públiques. Drets dels ciutadans.
  
Tema 10. Administració pública, xarxes telemàtiques i Internet. La comunicació a l'administració local.
  
Tema 11. La introducció de l'euro. Característiques del període transitori. El paper de les Administracions públiques en el procés d'introducció a l'euro. Adaptació dels sistemes informàtics de les Administracions públiques.
  
Tema 12. Organització i gestió a les Administracions locals de la Unió Europea. La posició del sistema polític institucional en el sistema global. Canvis en la provisió de serveis.
  
Tema 13. Fonaments de màrqueting dels serveis públics. El màrqueting en la plantificació estratègica. El pla de màrqueting.
  
Tema 14. Orientació al mercat dins l'àmbit de la gestió pública local. Factors de l'entorn municipal que determinen l'aplicació del màrqueting.
  
Tema 15. Màrqueting no empresarial. Aplicació del màrqueting a les entitats públiques i institucions sense ànim de lucre. Màrqueting social.
  
Tema 16. Determinants estructurals de la força de competència. Estratègies competitives genèriques. Descripció i anàlisi de llurs riscs.
  
Tema 17. Gestió mediambiental: normativa, implantació del sistema, disseny del manual i documentació de gestió mediambiental.
  
Tema 18. Concepte i mesura de l'eficiència de l'empresa. Condicions de millora de l'eficiència.
  
Tema 19. Organització i funcionament de la tresoreria de les entitats locals. Funcions bàsiques de la tresoreria. El principi d'unitat de caixa. Romanent de tresoreria.
  
Tema 20. La funció de control en les organitzacions. El sistema de direcció i la gestió controlada en les organitzacions. Nivells de control en l'empresa.
  
Tema 21. La gestió i el control de les despeses públiques seguint els principis d'eficàcia, eficiència i economia. Funcions, responsabilitats i coordinació dels gestors i dels òrgans de control intern i control extern.
  
Tema 22. Sistemes de prestació de serveis públics. Característiques dels serveis.
  
Tema 23. Aplicació de l'enfocament gerencial a l'administració pública. L'especificitat de la gestió a l'administració pública. Funció gerencial i modernització administrativa.
  
Tema 24. La formulació de polítiques públiques. Identificació de necessitats, problemes i alternatives. El procés de decisió.
  
Tema 25. Avaluació i polítiques públiques: objectius, tipus i mètodes. Participants i destinataris de l'avaluació.
  
Tema 26. Gestió pressupostària. El pressupost com a instrument de gerència pública.
  
Tema 27. Concepte de pressupost. El cicle pressupostari. Classes de pressupostos.
  
Tema 28. Planificació de recursos humans a les Administracions públiques. Concepte. Etapes. Sistemes d'informació al personal.
  
Tema 29. Els sistemes de retribució. Les retribucions a l'administració pública.
  
Tema 30. El gerent municipal. Models organitzatius de les Administracions locals.
  
Tema 31. El canvi en les organitzacions. La direcció del canvi. Etapes del canvi.
  
Tema 32. Seguiment de clients. Estratègia i tècniques de seguiment. Coneixement del client i tractament personal.
  
Tema 33. Gestió per competències. Aplicacions en polítiques de recursos humans.
  
Tema 34. Els processos de modernització de les Administracions públiques a Europa. Fonaments econòmics i polítics de la modernització administrativa.
  
Tema 35. La direcció i la gestió de recursos: humans, tècnics i materials.
  
Tema 36. La planificació i l'organització de programes/projectes.
  
Tema 37. Motivació i treball en equip.
  
Tema 38. La comunicació interna.
  
Tema 39. El factor humà com a recurs estratègic de l'empresa. De la direcció del personal a la direcció de recursos humans. Funcions de la direcció de recursos humans.
  
Tema 40. La qualitat. Conceptes. Desenvolupament històric.
  
Tema 41. Normes PZO 4114/UNE 66326. Sistema de qualitat. Documents del sistema de qualitat. Elaboració de la documentació. Requisits de la norma. Implicacions i beneficis externs de l'empresa.
  
Tema 42. El model europeu d'excel·lència empresarial. Particularitats del model adaptat al sector públic. Anàlisi comparativa normes ISO/Model europeu.
  
Tema 43. L'autoavaluació. Enfocaments de l'autoavaluació. L'avaluació de programes, funcions i/o tasques.
  
Tema 44. Metodologia de gestió de la qualitat total. Gestió per processos. Mesuratge de la qualitat: indicadors i satisfacció del client.
  
Tema 45. Consideracions sobre la qualitat a l'administració local. Esgotament del mètode burocràtic d'administració. Ajuntament, qualitat total i receptivitat.
  
Tema 46. Procés evolutiu del concepte de qualitat. Escoles de la qualitat. Premis internacionals a la qualitat. Anàlisi comparativa. Evolució.
  
Tema 47. Metodologia i tècniques per a l'establiment d'un programa de qualitat.
  
Tema 48. Eines per a la qualitat i per al registre de dades. Histogrames, diagrames causa-efecte. Diagrama de Pareto. Gràfics de control.
  
Tema 49. Qualitat als serveis públics. Desajusts de la qualitat.
  
Tema 50. Treball en equip. Grups de participació. Estratègia client-proveïdor.
  
Tema 51. Cercles de qualitat: definició. Principis i condicions dels cercles de qualitat. Objectius.
  
Tema 52. El concepte de cost total de la qualitat. Costos de qualitat. Costos de no qualitat. Cost de qualitat en àrees administratives i en empreses de serveis. El càlcul del cost total de qualitat en els serveis.
  
Tema 53. Experiències i enfocaments de la gestió de la qualitat a l'administració local espanyola.
  
Tema 54. «Benchmarking». Tipus. Metodologies del procés.
  
Tema 55. Teories i principis d'organització. Escoles del pensament organitzatiu. Programes d'investigació principals de les teories de l'administració.
  
Tema 56. Evolució de la teoria de l'administració.
  
Tema 57. Estructura organitzativa. Conceptes i característiques. Factors determinants de l'estructura. Tipus d'estructures.
  
Tema 58. Els estils de comandament. Funcions dels comandaments.
  
Tema 59. Cultura organitzativa. Canvi cultural. Resistències al canvi. Tipus de resistències.
  
Tema 60. La formació dels recursos humans: planificació, execució i avaluació dels projectes formatius.
  
Tema 61. Unitats d'auditoria operativa organitzativa a les Administracions públiques. Definició, objectius, fases i funcions de l'auditoria operativa.
  
Tema 62. Àmbits d'anàlisi de l'auditoria operativa organitzativa.
  
Tema 63. El procés comunicatiu bàsic. El paper de la comunicació en les teories de l'organització. Sistemes oberts, comunicació i entorn organitzatiu.
  
Tema 64. Aspectes individuals del comportament organitzatiu. Definició i orígens del terme grup. El cicle de vida grupal. Grups d'identitat. Els papers fora i dins del grup.
  
Tema 65. Antecedents històrics de la motivació. Teories sociològiques relatives a la motivació.
  
Tema 66. Poder i liderat en les organitzacions. La naturalesa del poder. El comportament polític en les organitzacions. Fonts i indicadors del poder organitzatiu.
  
Tema 67. Sistemes de gestió documental. Components. Implantació. Avantatges de llur utilització.
  
Tema 68. Avaluació i millora de processos. Definició de procés. Característiques. Relacions entre processos. Beneficis de la gestió de processos. Etapes en el control de processos. Millora contínua.
  
Tema 69. La gestió del coneixement. Definició. Fases del procés. Avantatges i inconvenients del seu ús.
  
Tema 70. Salut Laboral I: Introducció general als estudis relatius a seguretat i salut laboral. Apropament al contingut mínim de les funcions de nivell bàsic.
  
Tema 71. Salut Laboral II: Implantació pràctica de la Llei de Prevenció de Riscs laborals. Coneixement dels aspectes normatius bàsics que impliquen la Llei de Prevenció de Riscs laborals. La implantació d'una cultura preventiva a l'empresa.
  
Tema 72. L'atenció al ciutadà.
  
Nota. Els temes 70, 71 i 72 podran ser adquirits en la Secció de Personal a partir de l'acabament del termini de presentació de sol·licituds, al preu resultant de l'aplicació de l'ordenança fiscal corresponent.
  
Annex II
  
Funcions essencials de la plaça de tècnic superior (Organització i Qualitat)
  
1. Planificar, organitzar, desenvolupar i avaluar programes relacionats amb l'organització de serveis i processos.
  
2. Dissenyar, desenvolupar i avaluar programes de gestió de qualitat.
  
3. Exercir funcions d'assessorament i de consulta així com promoure programes d'investigació dins l'àmbit de les seues competències.